Ο πρίγκιπας της Αιγύπτου (ταινία)

Η αρχή & Η επιτυχία

Ο Τζέφρι Κάτζενμπεργκ (γνωστός για τις κινηματογραφικές ταινίες κινουμένων σχεδίων "Η Μικρή Γοργόνα", "Η Πεντάμορφη και το Τέρας", "Ο Αλαντίν" και "Ο Βασιλιάς των Λιονταριών") είχε την ιδέα για την προσαρμογή μιας ταινίας με θέμα τις "Δέκα Εντολές" από τον καιρό που εργαζόταν στη Walt Disney, η ιδέα πραγματοποιήθηκε όταν ιδρύθηκε η DreamWorks Studios το 1994. Για τη δημιουργία της ταινίας το προσωπικό της DreamWorks επανδρώθηκε και από τεχνικούς που δούλευαν στη Disney. Ο Πρίγκιπας της Αιγύπτου προβλήθηκε στις κινηματογραφικές αίθουσες στις 18 Δεκεμβρίου 1998 και σε Home-Video στις 14 Σεπτεμβρίου 1999. Το τραγούδι της ταινίας "When you Believe" ερμηνεύθηκε από τις Γουίτνεϊ Χιούστον και Μαρία Κάρει και κέρδισε το Όσκαρ Καλύτερου Τραγουδιού στα Academy Awards του 1999. Η Όφρα Χάζα ερμήνευσε το τραγούδι "Deliver Us" σε 18 γλώσσες.

Πλοκή

Στην αρχαία Αίγυπτο, οι απόγονοι του Ιακώβ έχουν υποδουλωθεί από τους Αιγύπτιους Φαραώ, οι οποίοι τους χρησιμοποιούν για την κατασκευή ναών. Επί βασίλείας Σέτι Α΄, οι Εβραίοι είναι πληθυσμιακά περισσότεροι από τους Αιγύπτιους κι υπό το φόβο εξέγερσης, ο Σέτι διατάζει να θανατωθούν όλα τα αρσενικά μωρά των Εβραίων στον Νείλο. Ενώ οι σκλάβοι προσεύχονται στον Θεό να τους λυτρώσει από τα δεσμά τους και να οδηγήσει στη Γη της Επαγγελίας, η Ιωχαβέδ (Όφρα Χάζα), θέλωντας να προστατέψει το νεογέννητο γιο της από το θάνατο, με τη βοήθεια των μεγαλύτερων παιδιών της, Μαριάμ και Ααρών, ξεφεύγει από τους στρατιώτες και αφήνει το μωρό στον Νείλο μέσα σε ένα καλάθι από πάπυρο. Η Μαριάμ παρακολουθεί το καλάθι το οποίο φτάνει στο παλάτι του Φαραώ και ανακαλύπτεται από τη Βασίλισσα Τία (Χριστίνα Στόγια) και το μικρό της γιο Ραμσή. Η Βασίλισσα αποφασίζει να υιοθετήσει το αγοράκι και το ονομάζει Μωυσή.
20 χρόνια μετά, ο Ραμσής Β΄ (Κώστας Αποστολίδης) και ο Μωυσής (Λεωνίδας Κακούρης) επιπλήττονται από τον Σέτι (Δημήτρης Κοντογιάννης) καθώς, κατά λάθος, οι πρίγκιπες προκάλεσαν ζημιές σε έναν υπό κατασκευή ναό, όμως ο Σέτι είναι ιδιαίτερα αυστηρός με τον Ραμσή και τον αποκαλεί "αδύναμο κρίκο". Ο Μωυσής, όμως, πιστεύοντας ότι άδικα ο Σέτι κατηγορεί τον αδελφό του ζητά από τον Φαραώ να δώσει στον Ραμσή μια ευκαιρία να αποδείξει την αξία του. Το ίδιο απόγευμα στο συμπόσιο, ο Σέτι ορίζει το Ραμσή ως αντιβασιλέα και οι αρχιερείς του προσφέρουν ως τιμή ένα κορίτσι από τη Μαδιάμ, τη Σεπφώρα (Υρώ Λούπη). Ο Ραμσής την προσφέρει με τη σειρά του στο Μωυσή, αλλά η κοπέλα προσβάλλοντάς τους προσπαθεί να το σκάσει κι ο Μωυσής την πετά στην τεχνιτή μικρή λίμνη της αίθουσας. Αργότερα, ο Ραμσής ονομάζει το Μωυσή "Βασιλικό Αρχιτέκτονα" δίνοντάς του το δακτυλίδι του. Όταν ο Μωυσής επιστρέφει στο δωμάτιό του βοηθά τη Σεπφώρα να φύγει από το παλάτι. Καθώς την ακολουθεί, στις εβραϊκές συνοικίες συναντά δυο σκλάβους σε ένα πηγάδι, την Μαριάμ (Βάνα Ζάκα) και τον Άαρων (Γιώργιος Πετρόχειλος). Η Μαριάμ προσπαθεί να πείσει το Μωυσή για την καταγωγή και το παρελθόν του, όμως εκείνος αρνείται να την ακούσει. Όταν επιστρέφει στο παλάτι, βλέπει έναν εφιάλτη για το παρελθόν του και τη φρικτή μοίρα που τον περίμενε. Στο τέλος κι οι ίδιοι του οι γονείς του φανερώνουν την αλήθεια.
Την επόμενη μέρα, ο Μωυσής πηγαίνει να βρει το Ραμσή στον υποκατασκευή ναό όταν βλέπει ένα Αιγύπτιο να μαστιγώνει βάναυσα ένα γέρο Εβραίο. Προσπαθώντας να υπερασπιστεί τον σκλάβο, σπρώχνει τον Αιγύπτιο και τον ρίχνει από τη σκαλωσιά σκοτώντας τον. Μη μπορώντας να το αντέξει αποφασίζει να φύγει από την Αίγυπτο. Μάταια ο Ραμσής προσπαθέι να τον πείσει να μείνει κι ο Μωυσής με βαριά καρδιά τον αποχαιρετά. Μετά από 40 μέρες περιπλάνησης στην έρημο, ο Μωυσής φτάνει στη Μαδιάμ, όπου σώζει τις κόρες του αρχιερά Ιοθόρ (Ρένος Μάντης) από δυο ληστές. Ο Ιοθόρ τον υποδέχεται στη φυλή του, κι αφού μυήται στο νέο πολιτισμό, παίρνει τη Σεπφώρα, τη μεγάλη κόρη του Ιοθόρ, ως γυναίκα του. Μια μέρα ακολουθώντας ένα πρόβατο, ο Μωυσής βλέπει μια καιόμενη βάτο και συνομιλεί με τον Θεό του Αβράαμ, του Ισάακ και του Ιακώβ, ο οποίος του ανακοινώνει την απόφασή του να ελευθερώσει τους Εβραίους από τα δεσμά της δουλείας στην Αίγυπτο και να τους οδηγήσει σε γη "ρέουσα μέλι και γάλα" κι ότι θα στείλει εκείνον στο Φαραώ. Αρχικά ο Μωυσής δυσπιστεί, όμως ο Θεός τον ενθαρρύνει, προειδοποιώντας τον όμως ότι ο Φαράω δε θα ακούσει. 
Μαζί με τη Σεπφώρα, ο Μωυσής επιστρέφει στην Αίγυπτο ώστε να εκπληρώσει το θέλημα του Θεού και προς έκπληξή του βλέπει ότι ο Ραμσής είναι πια Φαραώ της Αιγύπτου. Όταν ο Μωυσής ζητά την απελευθέρωση των Εβραίων και μεταμορφώνει το ραβδί του σε κόμπρα δείχνοντας τη δύναμη του Θεού, έρχεται αντιμέτωπος με τους αρχιερείς Χότεπ (Τάσος Κωστής)και Χόι(Γιώργος Μικρογιαννάκης), οι οποίοι μεταμορφώνουν τα ραβδιά τους σε κόμπρες. Στην ιδιωτική τους συνομηλία, ο Ραμσής αρνείται κατηγορηματικά να ελευθερώσει τους Εβραίους και διπλασιάζει το φόρτο εργασίας τους. Με τη βοήθεια της Μαριάμ, ο Μωυσής καταφέρνει να συσπειρώσει τους Εβραίους σκλάβους γύρω του, ενώ οι συνεχείς αρνήσεις του Ραμσή φέρνουν 9 πληγές στην Αίγυπτο. Με το πέρασμα της 9ης πληγής, ο Μωυσής πηγαίνει να προειδοποιήσει το Ραμσή για κάτι άλλο, χειρότερο από κάθε άλλη πληγή, όμως ο Ραμσής αρνείται να ακούσει κι απειλεί ότι θα σκοτώσει τα παιδιά των Εβραίων. Ο Μωυσής επιστρέφει στις συνοικίες και προειδοποιεί τους Εβραίους για την 10η πλήγη: το θάνατο των πρωτότοκων. Εκείνη τη νύχτα, ο άγγελος του θανάτου χτυπά τα πρωτότοκα παιδιά των Αιγυπτίων μαζί και το γιο του Ραμσή. Πληγωμένος ο Ραμσής δίνει άδεια στο Μωυσή να πάρει το λαό του και να φύγει. Έξω από το παλάτι ο Μωυσής θρηνεί για τον πόνο που προκλήθηκε στο Ραμσή.
Το χάραμα, ο Μωυσής, η Σεπφώρα, ο Άαρων και η Μαριάμ οδηγούν τους Εβραίους στην Ερυθρά Θάλασσα, όμως Ραμσής έχοντας αλλάξει γνώμη ετοιμάζεται να επιτεθεί με τα στρατεύματα του. Ο Μωυσής χτυπά το ραβδί του στη θάλασσα, χωρίζοντάς την στη μέση ώστε να περάσουν από μέσα της. Όταν, όμως η φωτιά που κρατούσε τα στρατεύματα των Αιγυπτίων υποχωρεί, ο Ραμσής διατάζει τους στρατιώτες να σκοτώσουν τους Εβραίους, τότε η θάλασσα κλείνει πνίγοντας τους στρατιώτες και βγάζοντας το Ραμσή στη στεριά. Ο Μωυσής, από την άλλη πλευρά της Ερυθράς, αποχαιρετά τον αδελφό του και οδηγεί τους Εβραίους στο Σινά από όπου λαμβάνει τις Δέκα Εντολές.

Πρόλογος

Στις 7 Νοεμβρίου 2000, κυκλοφόρησε αποκλειστικά σε DVD η ταινία Ιωσήφ: Ο Βασιλιάς των Ονείρων(Joseph: The King of Dreams). Πρόκειται για την προσαρμοσμένη ιστορία του Ιωσήφ, από το βιβλίο της Γένεσης, ο ενδεκατος και πιο αγαπημένος υιός του Ιακώβ, με το χάρισμα της ερμηνείας ονείρων, πουλιέται σκλάβος από τα μεγαλύτερα αδέλφια του, ωστόσο θα αναδειχθεί σε ανώτατο άρχοντα της Αιγύπτου. Η συγχώρεση που δίνει στα αδέλφια του συνοδεύεται και από την εγκατάσταση των οικογενειών του Ιακώβ στην Αίγυπτο. Η ταινία αποτελεί πρόλογο στον Πρίγκιπα της Αιγύπτου.

Soundtrack

Την μουσική σύνθεση ανέλαβε ο βραβευμένος με Όσκαρ, Χανς Ζίμμερ και τη στιχουργία ανέλαβε ο Στέφαν Σκουάρτζ. Τους ελληνικούς στίχους έγραψε η Άννα Ιωαννίδου.
01. When You Believe (Γουϊτνεϊ Χιούστον, Μαρία Κάρεϊ)  
02. Deliver Us  
03. Reprimand  
04. Following Tzipporah    
05. All I Ever Wanted (with Queen's Reprise)  
06. Goodbye Brother  
07. Through Heaven's Eyes  
08. The Burning Bush  
09. Playing With the Big Boys Now  
10. Rally & The Plagues  
11. Cry  
12. Death of the First Born  
13. When You Believe  
14. Red Sea  
15. I'll Get There  
16. Humanity  
(Η λίστα είναι ενδεικτική, κυκλοφορούν κι άλλες εκδόσεις με επιπλέον soundtrack της ταινίας όπως Nile of Blood, Goodbye Brother (Finale) και Chariot Race).

Το "Deliver Us" σε άλλες γλώσσες με ερμηνεύτρια την Όφρα Χάζα

Αγγλικά: "Deliver Us" (Λυτρωσέ μας)
Γαλλικά: "Délivre nous" (Λυτρωσέ μας)
Φιλανδικά: "Johdata" (Οδήγησε)
Νορβηγικά: "Og Fri Oss Ut" (Κι άσε μας να φύγουμε)
Σουηδικά: "Befria Oss" (Ελευθερωσέ μας)
Πολωνικά: "Uwolnij Nas" (Ελευθερωσέ μας)
Ελληνικά: "Ελεύθεροι"
Εβραϊκά: "Hoshi'a Na" (Λυτρωσέ μας)
Γερμανικά: "Erlöse uns" (Ελευθερωσέ μας)
Ιταλικά: "Ascoltaci" (Ακουσέ μας)
Σλοβάκικα: "Vyslobod' nas" (Σώσε μας)
Ισπανικά (και Λατινικής Αμερικής): "Libéranos" (Ελευθερωσέ μας)
Τσέχικα: "Tak vyveď nás" (Γι'αυτό πάρε μας)
Πορτογαλικά (και Βραζιλιάνικα): "Vem Libertar" (Έλα κι ελευθερωσέ μας)
Ολλανδικά: "Verlos ons, Heer" (Λυτρωσέ μας, Κύριε)
Ουγγρικά: "Szabadíts" (Λύτρωσε)